作者:劉辰翁
標題:蘭陵王
內容:雁歸北。渺渺茫茫似客。春湖裡，曾見去帆，誰遣江頭絮風息。千年記當日。難得。寬閒抱膝。興亡事，馬上飛花，看取殘陽照亭驛。哀拍。願歸骨。悵氈帳何匹，湩酪何食。相思青冢頭應白。想荒墳酹酒，過車回首，香魂攜手抱相泣。但青草無色。語絕。更愁極。漫一番青青，一番陳跡。瑤池黃竹哀離席。約八駿猶到，露桃重摘。金銅知道，忍去國，忍去國。